CELEX: 52015PC0483
Language: hu
Date: 2015-10-06
Title: Javaslat A TANÁCS HATÁROZATA az elektronikus továbbításra vonatkozó vámmoratórium és az egyezmény megsértését nem érintő, illetve a helyzettel összefüggő panaszokra vonatkozó moratórium meghosszabbítása tekintetében az Európai Unió által a Kereskedelmi Világszervezet miniszteri konferenciáján képviselendő álláspont kialakításáról

EURÓPAI BIZOTTSÁG
            Brüsszel, 2015.10.6.
            COM(2015) 483 final
            2015/0234(NLE)
            Javaslat
            A TANÁCS HATÁROZATA
            az elektronikus továbbításra vonatkozó vámmoratórium és az egyezmény megsértését nem érintő, illetve a helyzettel összefüggő panaszokra vonatkozó moratórium meghosszabbítása tekintetében az Európai Unió által a Kereskedelmi Világszervezet miniszteri konferenciáján képviselendő álláspont kialakításáról
            
               
         
         
            
               INDOKOLÁS
            
            
               1.A JAVASLAT HÁTTERE
            
            
               •A javaslat indokai és céljai
            
            
               E javaslat célja lehetővé tenni az Európai Unió számára, hogy csatlakozzon a Kereskedelmi Világszervezeten (WTO) belüli konszenzushoz a WTO miniszteri konferenciája által elfogadandó két határozat ügyében, amelyek egyrészt az elektronikus továbbításra vonatkozó vámmoratóriumhoz (továbbiakban: e-kereskedelmi moratórium), másrészt az 1994. évi GATT egyezmény XXIII. cikke (1) bekezdésének az egyezmény megsértését nem érintő, illetve a helyzettel összefüggő panaszokra vonatkozó b) és c) pontjának a szellemi tulajdonjogok kereskedelmi vonatkozásairól szóló megállapodás (TRIPS-megállapodás) szerinti vitarendezésre történő alkalmazásához kapcsolódnak. 
            
            
               Az Unió mindig is támogatta az e-kereskedelmi moratórium meghosszabbítását, mivel az e-kereskedelem szolgáltatásnak minősül, és ezért nem lenne szabad vámokkal sújtani. A moratórium emellett jelentős gazdasági hasznot hoz az Unió vállalkozásainak. 
            
            
               A TRIPS-megállapodás az 1995-ös hatálybalépésétől számítva ötéves moratóriumról rendelkezett az egyezmény megsértését nem érintő, illetve a helyzettel összefüggő panaszokra vonatkozó XXIII. cikk (1) bekezdése b) és c) pontjának a TRIPS-megállapodás szerinti konzultációkra és vitarendezésre való alkalmazása tekintetében (a TRIPS-megállapodás 64. cikkének (2) bekezdése). Ezen időszak alatt nem született a TRIPS-megállapodás 64. cikkének (3) bekezdése szerinti konszenzus az egyezmény megsértését nem érintő, illetve a helyzettel összefüggő panaszok hatókörére és részletes szabályaira vonatkozóan.
            
            
               A kezdeti ötéves időszak lejártát követően a WTO miniszteri konferenciája konszenzusos döntéssel – a TRIPS-megállapodás 64. cikkének (3) bekezdésével összhangban – folyamatosan meghosszabbította a felfüggesztést a következő üléséig. A legutóbbi, azaz a 2013. december 11-i meghosszabbítás a 2015. évi miniszteri konferenciáig tart. A WTO miniszteri konferenciája által hozott határozatok arra utasították a TRIPS-tanácsot, hogy folyatassa az 1994. évi GATT XXIII. cikke (1) bekezdésének b) és c) pontja szerinti panaszok hatókörének és részletes szabályainak vizsgálatát, továbbá dolgozzon ki ajánlásokat a miniszteri konferencia következő ülésére. A határozatok értelmében továbbá egyetértés született arról, hogy ez idő alatt a tagok nem fognak ilyen panaszokat tenni a TRIPS-megállapodás keretében.
            
            
               Mindeddig nem született megállapodás a hatókörről és a részletes szabályokról.
            
            
               A javaslat értelmében a Tanács felhatalmazza a Bizottságot, hogy a WTO keretében az Európai Unió nevében állást foglalva csatlakozzon az e-kereskedelmi moratórium határozatlan időre történő meghosszabbítására irányuló konszenzushoz (vagy az e-kereskedelmi moratórium minden olyan miniszteri konferencia keretében történő meghosszabbítására irányuló konszenzushoz, amelyen a moratórium meghosszabbítására irányuló javaslatot terjesztenek elő), továbbá hogy a TRIPS-megállapodás tekintetében csatlakozzon az egyezmény megsértését nem érintő, illetve a helyzettel összefüggő panaszokra vonatkozó moratórium addig történő meghosszabbítására irányuló konszenzushoz, amíg a WTO miniszteri konferenciája meghozza az egyezmény megsértését nem érintő panaszok hatókörére és részletes szabályaira vonatkozó határozatot. 
            
            
               •Összhang a szabályozási terület jelenlegi rendelkezéseivel és az Unió egyéb szakpolitikáival
            
            
               
                  A kezdeményezés teljes mértékben összhangban áll a hatályos szakpolitikai rendelkezésekkel. Hasonló határozatok készültek már a WTO miniszteri konferenciájának korábbi üléseire, így például legutóbb a WTO 2013-ban megrendezett kilencedik miniszteri konferenciájára is. 
               
            
            
               2.JOGALAP, SZUBSZIDIARITÁS ÉS ARÁNYOSSÁG
            
            
               Az Európai Unió működéséről szóló szerződés (EUMSZ) 218. cikkének (9) bekezdése előírja, hogy a Tanács a Bizottságnak vagy az Unió külügyi és biztonságpolitikai főképviselőjének a javaslata alapján határozatot fogad el a nemzetközi megállapodásokkal létrehozott szervekben az Unió által képviselendő álláspontok kialakítására vonatkozóan, amennyiben az ilyen szervnek joghatással bíró jogi aktust kell elfogadnia. A moratóriumok meghosszabbítása e rendelkezés hatálya alá tartozik, mivel a határozatot egy, az EU jogait és kötelezettségeit érintő nemzetközi egyezménnyel létrehozott szerv (a WTO miniszteri konferenciája) hozza meg.
            
            
               A tervezett e-kereskedelmi moratórium a közös kereskedelempolitika (az EUMSZ 207. cikke) hatálya alá, és mindenekelőtt a szolgáltatások kereskedelméről szóló általános egyezmény szerinti kötelezettségek hatálya alá tartozik. Ehhez hasonlóan az egyezmény megsértését nem érintő, illetve a helyzettel összefüggő panaszokra vonatkozó, tervezett moratórium is olyan ügyekre vonatkozik, amelyek a közös kereskedelempolitika és különösen a TRIPS-megállapodás szerinti kötelezettségek hatálya alá tartoznak. 
            
            
               3.A JAVASLAT HATÁLYA
            
            
               Az EUMSZ 218. cikke (10) bekezdésének megfelelően az Európai Parlamentet haladéktalanul és teljes körűen tájékoztatják.
            
            
               2015/0234 (NLE)
            
            
               Javaslat
            
            
               A TANÁCS HATÁROZATA
            
         
         
            
               az elektronikus továbbításra vonatkozó vámmoratórium és az egyezmény megsértését nem érintő, illetve a helyzettel összefüggő panaszokra vonatkozó moratórium meghosszabbítása tekintetében az Európai Unió által a Kereskedelmi Világszervezet miniszteri konferenciáján képviselendő álláspont kialakításáról
            
            
               AZ EURÓPAI UNIÓ TANÁCSA,
            
            
               tekintettel az Európai Unió működéséről szóló szerződésre és különösen annak 207. cikke (4) bekezdésére, összefüggésben 218. cikke (9) bekezdésével,
            
            
               tekintettel az Európai Bizottság javaslatára,
            
            
               mivel:
            
            
               (1)A Kereskedelmi Világszervezet (WTO) 1998. évi miniszteri konferenciáján nyilatkozat formájában az elektronikus továbbításra vonatkozó vámmoratóriumot (a továbbiakban: e-kereskedelmi moratórium) fogadtak el annak érdekében, hogy a tagok folytassák a jelenlegi gyakorlatukat, miszerint nem vetnek ki vámokat az elektronikus továbbításra. A moratórium jelenleg a WTO miniszteri konferenciája által hozott határozat formáját ölti, amelyet 1998 óta kétévente meghosszabbítanak. 
            
            
               (2)Az egyezmény megsértését nem érintő, illetve a helyzettel összefüggő panaszok hatókörére és részletes szabályaira vonatkozó határozat meghozatala tekintetében a TRIPS-megállapodás 64. cikkének (3) bekezdésében előírt ötéves időszak lejártát követően az ilyen panaszokra vonatkozó moratóriumot a WTO miniszteri konferenciái keretében folyamatosan meghosszabbították. 
            
            
               (3)A moratóriumokat legutóbb a WTO 2013. decemberi miniszteri konferenciáján hosszabbították meg 2015-ig. A moratóriumokat a WTO valamely következő miniszteri konferenciája keretében ismét meg kell hosszabbítani, vagy – amennyiben arra vonatkozó konszenzus alakul ki a folyamatban lévő vagy jövőbeli tárgyalásokon – a moratóriumokat állandósítani kell. 
            
            
               (4)Az Európai Unió érdekében áll, hogy támogassa az e-kereskedelmi moratórium határozatlan időtartamra szóló meghosszabbítását, valamint az egyezmény megsértését nem érintő, illetve a helyzettel összefüggő panaszokra vonatkozó moratórium addig történő meghosszabbítását, amíg a WTO miniszteri konferenciája a TRIPS-megállapodás 64. cikke (3) bekezdésének megfelelően elfogadja a TRIPS-tanácsnak az egyezmény megsértését nem érintő panaszok hatókörére és részletes szabályaira vonatkozó ajánlásait,
            
            
               ELFOGADTA EZT A HATÁROZATOT: 
            
            
               1. cikk
            
            
               Az Unió által a Kereskedelmi Világszervezet (WTO) miniszteri konferenciáján képviselendő álláspont: az elektronikus továbbításra vonatkozó vámmoratórium (a továbbiakban: e-kereskedelmi moratórium) meghosszabbításának, valamint az 1994. évi GATT XXIII. cikke (1) bekezdésének b) és c) pontja szerinti panaszokra („az egyezmény megsértését nem érintő, illetve a helyzettel összefüggő panaszok”) vonatkozó moratórium addig történő meghosszabbításának támogatása, amíg a WTO miniszteri konferenciája meghozza az egyezmény megsértését nem érintő panaszok hatókörére és részletes szabályaira vonatkozó határozatot.
            
            
               2. cikk
            
            
               Ez a határozat az elfogadásának napján lép hatályba.
            
            
               Kelt Brüsszelben, -án/-én.
            
            
               
                     a Tanács részéről
               
               
                     az elnök